Eiendomsmegler mener det er selgers marked: – Mange angrer nå
Det er stort trykk på visninger i Oslo – og særlig én boligtype skiller seg ut. Men en annen by får den største prisveksten i år, spår ekspertene. Ifølge eiendomsmegler Sebastian Andresen i EIE eiendomsmegling blir leiligheter i Oslo i snitt solgt for over prisantydning, og det er solgt flere boliger så langt i år sammenlignet med samme tid i fjor. – Etterspørselen etter boliger er langt større enn tilbudet, noe som presser boligprisene kraftig. Dine Penger møter Andresen på Storo hvor han holder en visning for en fireroms leilighet til prisantydning 6.590.000 kroner. Boligen er allerede solgt, og den gikk for cirka 400.000 kroner over prisantydning. Visningen holdes for dem med forkjøpsrett.                                            – For boligselgers del er det lite konkurranse. Det ligger kanskje fem–seks andre fireroms leiligheter ute for salg nå, og prisene spriker fra mellom 6 til 11 millioner. Det er så utrolig lite å velge mellom og veldig mange på visning. Dette gir tydelige kuppetendenser. Andersen sier det er mange som var på visning i høst, og som ikke kjøpte, som sier de angrer seg nå. – I høst var det gjerne mellom fem og ti stykker på visning og det kom få bud. Leilighetene gikk ofte under prisantydning. I dag er det mye mer trøkk, og i de sentrale strøkene i Oslo er det nå mellom 40 og 50 på visning. Det er et helt annet marked å både kjøpe og selge bolig i. Han sier det klart er selgers marked, og at det kommer til å holde seg slik. – Det kommer flere boliger på markedet etter påske, men også flere kjøpere. I januar og februar har folk generelt ganske dårlig råd. Det har nettopp vært jul, renten har vært høy og strømmen er på sitt dyreste. Nå kommer vi inn i en tid hvor folk har tjent litt penger, renten er mer stabil og en del får tilbake penger på skatten. – Er det noen boligtyper og områder i Oslo som skiller seg ut?  – Ja, helt klart. Det er mange førstegangskjøpere som vil inn på boligmarkedet, så toroms leiligheter innenfor ring 2 og 3 er alltid populært. Han trekker også frem leilighetsnormen som gjør at man ikke kan bygge under 35 m² som en stor utfordring. – Om våren har du ikke bare de vanlige boligkjøperne, men du har også dem som ønsker bolig til studiestart. Vårmarkedet er derfor ofte veldig hett. Sara Midtgaard i Handelsbanken tror boligprisene vil stige ganske friskt de neste årene.  – I år venter vi en boligprisvekst på 4 prosent, målt fra desember i fjor til desember i år. Og en vekst på 7,4 prosent neste år. Hun begrunner dette med kombinasjonen av høy lønnsvekst, nærmest rekordhøy yrkesdeltagelse, lav arbeidsledighet, og en forventning til rentekutt.  – Det er først neste år hvor boligmangelen virkelig kommer til syne. Det, kombinert med rentekutt fra Norges Bank, tror vi vil skape en «rekyl» i 2025, før prisveksten avtar i 2026. Midtgaard spår spesielt sterk boligprisvekst i Oslo, Stavanger og Tromsø i år.  – Boligprisene i Oslo og Tromsø blir som regel mest påvirket av rentekutt, sammenlignet med de andre store norske byene. Vi venter kun ett rentekutt i år etterfulgt av tre rentekutt neste år, men disse rentekuttene tror vi vil presse opp prisene mest i Oslo og i Tromsø.  Hun sier de venter sterkest boligprisvekst i Stavanger i år.  – Investeringstellinger fra oljeselskapene peker mot en vekst i oljeinvesteringene på om lag syv prosent i år – noe som opprettholder aktiviteten og dermed vekst i boligprisene – før oljeinvesteringene ligger an til å falle i 2025.  – Hva er dine tanker om renteutviklingen i 2024? – Vi venter kun ett rentekutt i år, som først kommer i desember. Selv om prisveksten har avtatt noe mer enn det Norges Bank har lagt til grunn, tror vi det vil ta litt tid før prisveksten kommer såpass mye ned at Norges Bank føler seg trygg nok til å kutte.  Hun sier tidspunktet for første rentekutt vil avhenge av tidspunktet Fed i USA og ESB i Eurosonen kutter.  – Vi tror Norges Bank vil vente med første rentekutt til de andre store sentralbankene har gjennomført sitt første kutt, for å hindre ytterligere svekkelse av kronekursen. Eiendomsmegler Sebastian Andresen sier hans kontor, EIE Majorstua og St. Hanshaugen, har solgt 140 leiligheter i år, hvor rundt 30–40 prosent er ett- og toromsleiligheter.       – Vi har i snitt hatt 40 på visning. Det vil si at vi har cirka 2000 kjøpere som ikke har kommet inn på boligmarkedet. Det er altfor få boliger til salgs, og særlig når det ikke bygges noe i denne størrelsen. Boligmarkedet er veldig begrenset for førstegangskjøpere, noe som gir veldig pressede priser. Andresen kommer rett fra en annen visning for en bolig på 24 m² til 3,7 millioner kroner. – Det er 150.000 kroner for kvadratmeteren, noe som er veldig mye penger. Vi har hatt to dårlige år når det gjelder prisvekst, så det kommer til å komme en vekst nå. Renten er stabil, lønnsveksten er god og kjøperne er der. – Hva er boligkjøperne opptatt av i dag? – Kostnader! Kjøperne vil ha stabilitet og forutsigbarhet, så det er mye spørsmål om kostnadene i borettslaget/sameiet vil øke. I tillegg spør alle om strømkostnadene. Det viktigste er økonomien, så kommer gjerne spørsmål om fasiliteter etterpå. – Hva tror du vil være avgjørende for hvordan boligprisene utvikler seg fremover? – Det er spesielt tre forhold: Antall rentekutt fra Norges Bank de neste årene, arbeidsmarkedet og demografiske forhold, forklarer Sara Midtgaard. – Arbeidsledigheten er lav på 1,9 prosent, sesongjustert. I tillegg er lønnsveksten høy. Vi venter en gradvis økning i arbeidsledigheten, men kun tilbake til et normalt nivå. Det innebærer at de aller fleste fortsatt vil ha en jobb å gå til. Dersom arbeidsledigheten stiger mer enn det vi tror, vil det dempe boligprisveksten.  – Demografiske endringer vil opprettholde aktiviteten i bruktboligmarkedet. Det er en stor kohort i aldersgruppen 50–60 år i Norge, og samme gjelder antall i aldersgruppen 25–35 år. Fellesnevneren for akkurat disse aldersgruppene er at begge er i livsfaseendringer, hvor det kan være nødvendig å bytte bolig. Analytiker Marte Herje Strømme i Prognosesenteret venter en svak utvikling i boligmarkedet på landsbasis.  – Vi tror markedet fremdeles vil være preget av en høy rentebelastning i månedene fremover, selv om dette vil bedres noe med første rentekutt. En viktig indikator for boligmarkedet er også sysselsettingen, og vi hadde en sterk sysselsettingsvekst i fjor. Den er ikke ventet å bli like sterk i år, og det kan virke dempende på etterspørselen av boliger. Etter det første rentekuttet tror vi boligmarkedet kan utvikle seg noe mer positivt, og hente inn en eventuell prisnedgang som har skjedd i løpet av vårmånedene.  Strømme sier Oslo har en tendens til å overraske, på tross av at boligkjøperne her i snitt har en høyere gjeldsgrad enn landet for øvrig, noe som skulle tilsi at de var mer rentesensitive enn landet for øvrig.  – Likevel venter vi at den lave tilgangen på boliger i hovedstaden kan presse opp prisene her. Andre deler av landet som Kristiansand og Stavanger klarte seg godt gjennom fjoråret, og vi venter at de kan utmerke seg på oppsiden også i år. Vil du lese flere gode saker om privatøkonomi? Få mer informasjon om abonnement på Dine Pengers magasin her eller kjøp magasinet i vår nettbutikk (fri frakt!)
Eiendomsmegler Sebastian Andresen melder om økt trykk på boligvisninger i Oslo, spesielt for toroms leiligheter. Flere boliger selges for over prisantydning og etterspørselen er større enn tilbudet. Mange potensielle kjøpere angrer på at de ikke kjøpte bolig i fjor høst - en tid der det var langt mindre konkurransen og færre bud på boligene. Andresen spår at boligmarkedet vil fortsette å være hett. Flere boliger forventes å komme ut på markedet etter påske, samt flere kjøpere. Andresens meglerkontor, EIE Majorstua og St. Hanshaugen, har i år solgt omkring 140 eiendommer, der 30-40% er ett- og toromsleiligheter. Disse er svært populære blant førstegangskjøpere. Sara Midtgaard i Handelsbanken forutser at boligprisene vil øke de neste årene, med en vekst på 4% i 2024 og 7.4% i 2025. Sterk lønnsvekst, høy yrkesdeltakelse, lav arbeidsledighet og forventninger om rentekutt er faktorer hun tror vil bidra til prisveksten. Sterkest boligprisvekst forventes i Stavanger, hovedsakelig på grunn av forventet vekst i oljeinvesteringene.